**Au re'nviat pădurile barbare...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au re'nviat pădurile barbare

şi, din străvechi războaie de ţesut,

un stol de-albastre păsări stilizate

străfulgeră în zori văzduhul mut.

În linii înspumate și untoase,

urzeli de lână se petrec pe val,

iar rombici pești, spre apele sărate,

zvâcnesc argint din timpul hibernal.

Se țes geometrizat flori de iubire,

ce-au răsărit din ițe colilii,

albastre, galbene, însângerate

pe lungile tăpșane și câmpii.

Se zbate zoomorful printre brâgle

- fantastice făpturi de chihlimbar,

străluminând în ochiuri de izvoare

și-n verzile păduri de os barbar.